b'\n_START_ARTICLE_\nJan Both\n_START_PARAGRAPH_\nJanas Botas (ol. Jan Both, 1615 m.(?), Utrechtas, Nyderlandai\xc2\xa0\xe2\x80\x93 1652\xc2\xa0m. rugpj\xc5\xab\xc4\x8dio 9 d.(?), Utrechtas)\xc2\xa0\xe2\x80\x93 XVII a. Nyderland\xc5\xb3 tapytojas-peiza\xc5\xbeistas, grafikas.\n_START_SECTION_\nBiografija\n_START_PARAGRAPH_\nJanas Botas gim\xc4\x97 apie 1615 \xe2\x80\x93 1618 m. Utrechte. Jo t\xc4\x97vas Dirkas buvo stiklo puo\xc5\xa1\xc4\x97jas, glaz\xc5\xabruotojas. Utrechto tapytoj\xc5\xb3 gildijos \xc4\xafra\xc5\xa1uose minima, kad Janas Botas 1634 \xe2\x80\x93 1636 m. mok\xc4\x97si pas ne\xc4\xafvardint\xc4\x85 gildijos dailinink\xc4\x85. Gali b\xc5\xabti, kad tai buvo Abrahamas Blumartas (1564\xe2\x80\x931651), su kuriuo Jano vyresnis brolis Andrisas Botas mok\xc4\x97si anks\xc4\x8diau. Janas apie 1635 m. i\xc5\xa1vyko \xc4\xaf Italij\xc4\x85, kur prisijung\xc4\x97 prie 1633 m. i\xc5\xa1vykusio brolio Andriso. Romos \xc5\xa0v. Luko akademijos \xc4\xafra\xc5\xa1uose jis pamin\xc4\x97tas 1638 m. bir\xc5\xbeelio 12 d. 1639 ir 1641 m. jis minimas gyven\xc4\x99s su broliu Via Vittoria gatv\xc4\x97je, populiariame u\xc5\xbesienio meninink\xc5\xb3 kvartale. 1640 m. Janas Botas gavo u\xc5\xbesakym\xc4\x85 paveikslams, kurie tur\xc4\x97jo dekoruoti Ispanijos karaliaus Pilypo IV Buen Retiro r\xc5\xabmus Madride. Kartu u\xc5\xbesakyme dalyvavo kiti dailininkai: Klodas Lorenas, Nikola Pusenas, Gaspard Dughet ir Herman van Swanevelt. 1641 m. Janas Botas tikriausiai \xc5\xa1iuo u\xc5\xbesakymu nutap\xc4\x97 5 peiza\xc5\xbeus. Jie buvo \xc4\xaftakoti Klodo Loreno, bei Nyderland\xc5\xb3 dailinink\xc5\xb3 Romoje: Pieter van Laer (1592\xe2\x80\x931642), Paul Bril (1554\xe2\x80\x931626) ir Poelenburch._NEWLINE_1642 m. Janas Botas gr\xc4\xaf\xc5\xbeo \xc4\xaf Utrecht\xc4\x85 ir prad\xc4\x97jo dirbti savaranki\xc5\xa1kai. Pas j\xc4\xaf mok\xc4\x97si Hendrick Verschuuring (1627\xe2\x80\x931690). 1649 m. Janas Botas u\xc5\xbe\xc4\x97m\xc4\x97 administracin\xc4\xaf post\xc4\x85 Utrechto \xc5\xa0v. Luko tapytoj\xc5\xb3 gildijoje kartu su Jan Baptist Weenix (1621\xe2\x80\x931660/1661) ir Cornelis van Poelenburch (1594/1595\xe2\x80\x931667). Janas Botas nebei\xc5\xa1vyko i\xc5\xa1 Utrechto, kur mir\xc4\x97 ir buvo palaidotas 1652 m. rugpj\xc5\xab\xc4\x8dio 9 d. Buurkerk ba\xc5\xbeny\xc4\x8dioje. Did\xc5\xbei\xc4\x85j\xc4\x85 jo k\xc5\xabrybos dal\xc4\xaf sudaro italizuoti peiza\xc5\xbeai, su piet\xc5\xb3 Europos saul\xc4\x97s \xc5\xa1viesa, \xc5\xa1iltais tonais ir keliomis keliautoj\xc5\xb3 ar piemen\xc5\xb3 fig\xc5\xabromis. Janas Botas bendradarbiavo su kitais Utrechto dailininkais tapydamas peiza\xc5\xbeus bendruose paveiksluose. Bendrai jo paveikslai yra tikslesni ir nat\xc5\xabralesni, nei, pvz., Klodo Loreno. Janas Botas taip pat k\xc5\xabr\xc4\x97 ofortus.'